Katrine Robsøe (RV), 2025-04-08:
Tak for det.
Uddannelse er noget af det fineste, vi giver til hinanden.
Det sætter mennesker fri til at leve det liv, der er meningsfuldt for lige præcis dem.
Det skaber også fremgang for vores fælles samfund.
Uddannelse er, meget simpelt sagt, den gave, vi giver til den næste generation.
Men lige nu bliver den gave altså gjort mindre; kortere uddannelse, mindre viden og mere pres på de unge er åbenbart den uddannelsespolitik, regeringen vælger at føre.
Men fjerner et helt års su, 10. klasse nedlægges, og vi får kortere uddannelse og lukning af tusindvis af uddannelsespladser.
For mig er der ikke nogen tvivl om, hvordan regeringens uddannelsespolitik er: For første gang nogen sinde har vi en regering, der aktivt arbejder for mindre uddannelse.
Jeg ville personligt have lidt svært ved at se den næste generation i øjnene.
Det er jo dem og deres muligheder, der lige nu betaler prisen for, at Moderaternes uddannelsesminister har førertrøjen i at finde arbejdsudbud.
Det er sikkert en dejlig førertrøje for ministeren, men den er altså knap så rar for alle de unge mennesker, der nu skal til at løbe hurtigere.
Med uddannelsesreformen her lukker tusindvis af uddannelsespladser, ikke fordi vi ikke har brug for dem, eller de kompetencer, som de studerende får.
Næ, de lukkes, fordi det er universitetsuddannelser.
Prøv lige igen at høre: Vi lukker dem, bare fordi de er universitetsuddannelser!
De lukninger vil øge karakterpresset på de unge, der nu skal konkurrere endnu hårdere om pladserne.
Det vil samtidig medføre endnu større mangel på de kompetencer, som erhvervslivet efterspørger.
Samtidig med lukningen af bachelorpladser skal en masse kandidatuddannelser laves kortere.
Jeg ved godt, at der for nogle næsten er gået lidt sport i at være imod akademikere, men lad os nu være helt ærlige: Der er formentlig ingen andre uddannelser, hvor man ville fjerne et helt år og så påstå, at det ikke havde nogen betydning.
Kan man lave meningsfulde kandidatuddannelser, der er anderledes og kortere end de 2-årige?
Ja, det kan man godt, men de skal laves med faglighed for øje og ikke ud fra et regneark hos ministeren.
For uanset hvordan regeringen sammen med aftalepartierne pakker den her reform ind, kan man ikke påstå, at man kan lære det hele på den halve tid.
Dermed går kompetencer tabt for de studerende og for erhvervslivet, og det er kompetencer, som erhvervslivet ellers har brug for og burde have adgang til.
Det er ikke bare uklogt; det er også dyrt både for den enkelte, erhvervslivet og for hele samfundet.
I regeringen dækker man sine afkortninger ind under, at der skal komme efteruddannelse, og alligevel forudser man selv, at kun omkring 10 pct. rent faktisk vil tage den.
Det hænger simpelt hen ikke sammen, og resultatet vil desværre være mindre uddannelse.
Selv om både færre og kortere universitetsuddannelser giver point til ministerens førertrøje i arbejdsududsræset, kommer det til at koste os alle sammen på den lange bane.
For Radikale er det uforståeligt, at man i aftalekredsen ikke har lyttet til alle dem, der har råbt »pas nu på!« og forsøgt at få sat en pause på reformen.
Lige nu står vi også midt i en ansøgningsrunde, hvor de kommende studerende på landets universiteter faktisk ikke ved, hvilken kandidatuddannelse de kommer til at have retskrav til.
Og selv de studerende, der på nuværende tidspunkt er i gang med en bacheloruddannelse, må i hvert fald ikke blive ramt af forsinkelser eller benytte sig af deres udvidede retskrav, for så ved de faktisk heller ikke, hvilken kandidatuddannelse de kan få.
Her til sidst vil jeg bare gerne give et løfte til alle de unge, der lige nu med rette føler, at deres årgang er under pres: Jeg giver i hvert fald ikke op, for magt har det også med at skifte, og Radikale husker jer.
Og så vil jeg gerne have lov til at hilse fra Dansk Folkeparti og Alternativet og sige, at de ligesom Radikale Venstre stemmer imod lovforslaget.
Tak for det.